ཕ་མའི་གཤིས་ཀ་ལ་དུང་ཞིང་།ཕ་སྐད་གཙང་མའི་གླུ་གཞས་ལ་དགའ་ཞེན་ཆེ་བའི་མདོ་ཁམས་གཡུ་ཤོད་ཀྱི་ན་གཞོན་གླུ་མ་མཚོ་མོ་འམ་གཡུ་ཡི་གླིང་བུ་ནི།མདོ་ཁམས་དཀར་མཛེས་ཁུལ་རྟའུ་རྫོང་གཡུ་ཁོག་གཡུ་མཁར་ཡུལ་ཚོའི་འབྲོག་སྡེ་ཞིག་ནས་སྐྱེས་ཤིང་།དྲིན་ཅན་ཕ་མ་ཟུང་གི་བྱམས་བརྩེའི་འཛུམ་ཟེར་ཀྱིས་ལང་ཚོའི་མྱུ་གུ་སྐྱེད་སྲིང་མོད།ཁོ་མོ་རིག་པ་གསལ་ཞིང་སློབ་རན་ལ་སླེབས་པའི་དུས་དེར་ཁོར་ཡུག་འབྲོག་ལུང་སྤྱིའི་གནས་བབ་ལྟར།ཕ་ཁྱིམ་གྱི་ཕྱུགས་ཟོག་འཚོ་སྐྱོང་དང་འོ་བཞོ་ལྕི་འཕེན་ངལ་རྩོལ་གྱི་འགོག་རྐྱེན་འོག་ནས་སློབ་གྲྭའི་སྒོ་ཐེམ་སྙེག་པའི་བསྐལ་བ་མ་ལྡན་པར།བཅུ་དྲུག་ལང་ཚོའི་ན་ཚོད་རྡོ་རྗེ་གཡུ་ཡི་རྫ་རིའི་ཁོར་ཡུག་གི་རི་ཐང་ཤོད་གསུམ་དུ་འབྲི་མོའི་འུར་སྒྲའི་རོལ་དབྱངས་ལ་འཚམས་ཤིང་།རང་བྱུང་གི་འཚོ་བའི་ལྷིང་འཇགས་མཚོན་པའི་འབྲོག་གླུ་དབྱངས་རིང་མོའི་སྙན་འཇེབས་ཁྲོད་དུ་ཐིམ་སོང་བ་ནི།དུས་རབས་དང་མཐུན་པའི་སློབ་གླིང་གི་བུ་མོ་ཚོའི་བསོད་ནམས་དང་བསྡུར་ནས་བཤད་ན།མོའི་མི་ཚེའི་སྟེང་ནས་གྱོང་གུད་ཅིག་རེག་སོང་བ་རེད་ཅེས་སུ་ཞིག་གིས་མི་གླེང་མོད།འོན་ཀྱང་སྤྱི་ཚོགས་ཀྱི་ཉོག་དྲས་ཀུན་ནས་བསླད་པའི་གཞོན་སྐྱེས་སྒྱུ་མ་མཁན་མང་ཕྱོགས་ཤིག་གི་གོམས་གཤིས་དང་བསྡུར་ནས་འོང་ན།ཁོ་མོར་ལྷད་མེད་ཡ་རབས་ཀྱི་ཀུན་སྤྱོད་ཅིག་དང་།གཤིས་བཟང་གཞུང་དྲང་ཅན་གྱི་གདོང་དམར་བུ་མོ་ངོ་མ་ཞིག་གི་ཚུགས་ཀ་ལྷག་ཡོད་པ་ནི།ཁོ་མོའི་ཟུངས་ཁྲག་ཏུ་གངས་རིའི་ཁོར་ཡུག་གི་དྭངས་གཙང་མཁའ་དབུགས་དང་།ཀུན་གཞིའི་གཤིས་སུ་ཕ་མེས་ཡང་མེས་ཀྱི་གོམས་སྲོལ་ལྟར་བདེན་སྐྱེས་དང་ངང་བཟང་གི་བསིལ་རྒྱུན་ཐོབ་པ་མ་གཏོགས།ཆུང་བའི་དུས་ནས་གྲོང་ཁྱེར་ཀྱི་མཁའ་དབུགས་དང་གཡོ་ཁྲམ་གྱི་འབག་བཙོག་དྲི་མ་ཅན་གྱི་ནང་བཙོ་སྦྱང་མ་བྱས་པའི་དགེ་མཚན་ཉག་ཅིག་ཏུ་འཁུམ་ཟེར་ཆོག